KIRJALLINEN KYSYMYS E-2608/01 esittäjä(t): Paulo Casaca (PSE) komissiolle. Komission kehotus jättää noudattamatta kansainvälisiä ilmailusopimuksia.



Virallinen lehti nro 134 E , 06/06/2002 s. 0057 - 0058



KIRJALLINEN KYSYMYS E-2608/01 esittäjä(t): Paulo Casaca (PSE) komissiolle (26. syyskuuta 2001) Aihe: Komission kehotus jättää noudattamatta kansainvälisiä ilmailusopimuksia Varsovan yleissopimuksen 19 ja 20 artiklassa sekä tuoreimman Montrealin yleissopimuksen 22 artiklan 3 ja 4 kohdassa annetaan matkustajille yksiselitteiset takeet matkatavaroiden tilapäisen katoamisen varalta. Nämä takeet on sitä paitsi kirjoitettu lentolippuihin. Komissio väittää kuitenkin vastauksessaan kysymykseen E-2105/01(1), että Varsovan ja Montrealin yleissopimuksista tekemän tulkintansa mukaan komissio katsoo, etteivät nämä yleissopimukset koske matkatavaroiden tilapäisiä katoamistapauksia. Molemman yleissopimuksen kohdat ovat yksiselitteisiä enkä ymmärrä miten voidaan yrittää tehdä tulkinta, joka kiistää ne. Sen lisäksi, että komissio kieltäytyy ryhtymästä oikeustoimiin matkustajien oikeuksien puolustamiseksi ja hyväksyy Euroopan unionin kansalaisia syrjiviä määräyksiä, se myös yllyttää lentoyhtiöitä jättämään noudattamatta kansainvälisiä määräyksiä. Millä oikeusperustalla ja poliittisilla toimivaltuuksilla komissio aikoo perustella tällaisen toimintansa? (1) EYVL C 40 E, 14.2.2002, s. 186. Loyola de Palacion komission puolesta antama vastaus (14. marraskuuta 2001) Komissio haluaa selventää vastaustaan parlamentin jäsenen aiempaan kirjalliseen kysymykseen E-2105/01, joka koskee lentoyhtiöiden vastuuta matkatavaroista, koska se on valitettavasti ymmärretty väärin. Kuten parlamentin jäsen esillä olevassa kysymyksessään toteaa, Varsovan ja Montrealin yleissopimukset koskevat matkatavaroiden tilapäistä katoamista eli niiden toimituksen viivästymistä. Molemmat yleissopimukset velvoittavat lentoyhtiöitä korvaamaan sekä matkatavaroiden että matkustajien viivästymisestä aiheutuneet vahingot. Sopimukset sisältävät myös määräyksiä, jotka suojaavat lentoyhtiöitä kyseisistä vahingoista aiheutuneilta vahingonkorvausvaatimuksilta (Varsovan yleissopimuksen 20 ja 21 artikla ja Montrealin yleissopimuksen 19 ja 20 artikla) ja joissa asetetaan rajat niiden taloudelliselle korvausvastuulle (molempien yleissopimusten 22 artikla). Komissio haluaa korostaa, että se pitää kansainvälisen oikeuden noudattamista ensiarvoisen tärkeänä, oli kyse sitten yhteisön oikeudesta tai monenvälisestä oikeudesta, kuten tässä tapauksessa, eikä yllytä lentoyhtiöitä jättämään noudattamatta kansainvälisiä määräyksiä. Komissio korostaa, että se toimii erittäin aktiivisesti puolustaakseen lentomatkustajien etuja. Vastuusäännöstön alalla komissio antoi ehdotuksen asetukseksi, joka uudistaa käytäntöjä ja joka hyväksyttiin 9. lokakuuta 1997 neuvoston asetuksena (EY) N:o 2027/97(1). Asetuksella luotiin yhteisön lentoyhtiöiden asiakkaina matkustaville hyvä oikeusturva. Se toimi myös virikkeenä uudelle kansainväliselle sopimukselle, Montrealin yleissopimukselle, joka korvaa matkustajien oikeusturvan kannalta puutteellisen Varsovan yleissopimuksen. Kun Montrealin yleissopimus oli allekirjoitettu vuonna 1999, komissio antoi ehdotuksen(2) asetuksen 2027/97 muuttamiseksi yhteisön vastuusäännösten muuttamiseksi Montrealin yleissopimuksen mukaisiksi. Uusi asetus suojaisi siten lentomatkustajien etuja onnettomuuksissa ja sen lisäksi myös matkatavaroiden viivästyessä tai vahingoittuessa. Lisäksi tämä yhteisön uusi lainsäädäntö laajentaisi matkustajien oikeusturvaa Montrealin yleissopimukseen verrattuna. Sekä Montrealin että Varsovan yleissopimuksen määräykset koskevat vain kansainvälistä liikennettä. Yhteisön lainsäädäntö, eli asetus 2027/97 ja uusi asetus koskevat myös jäsenvaltioiden kotimaan liikennettä. Säädökset takaavat yhteisön kansalaisille oikeusturvan, joka on maailmanlaajuisesti lähes ainutlaatuinen. Parlamentti on hyväksynyt ensimmäisessä käsittelyssään ehdotuksen uudeksi asetukseksi muutamin tarkistuksin, ja neuvosto on päässyt poliittiseen yhteisymmärrykseen yhteisestä kannasta. Asetus hyväksytään todennäköisesti pikaisesti. (1) EYVL L 285, 17.10.1997. (2) EYVL C 337 E, 28.11.2000.